[image: image1.png]



REPUBLIKA HRVATSKA

KARLOVAČKA ŽUPANIJA

OPĆINA RIBNIK
OPĆINSKO VIJEĆE                                                         - NACRT -
KLASA: 
URBROJ: 
Ribnik,  
Temeljem članka 47. Zakona o grobljima („Narodne novine“ broj 78/25 i 80/25), i članka 31. Statuta Općine Ribnik („Glasnik Karlovačke županije“, br. 18/13, 17/16, 04/18, 21/20, 19/21 i 13/22) Općinsko vijeće Općine Ribnik na ___ sjednici održanoj  dana____donosi

O D L U K U

O PONAŠANJU NA GROBLJIMA NA PODRUČJU OPĆINE RIBNIK
Članak 1.

Ovom Odlukom  o ponašanju na grobljima na području Općine Ribnik (u daljnjem tekstu: Odluka), utvrđuju se pravila ponašanja na grobljima na području Općine Ribnik.

Grobljima na području Općine Ribnik upravlja Jedinstveni upravni odjel Općine Ribnik (u daljnjem tekstu: upravitelj groblja).

Groblja na području Općine Ribnik su: Lipnik i Gornja Stranica 
Grobljem se upravlja, odnosno koristi ga se: 

· na način kojim se iskazuje poštovanje i pijetet prema umrlim osobama koje na njemu počivaju, 

· na način koji odgovara tehničkim i sanitarnim uvjetima, zaštiti okoliša, te krajobraznim vrijednostima područja na kojem se groblje nalazi.

Članak 2.

Groblja su za posjete otvorena svakoga dana, od 00:00 do 24:00 sata.

Rad ureda Uprave groblja sa strankama je svaki radni dan od 08,00 do 14,00 u Jedinstvenom upravnom odjelu Općine Ribnik, Ribnik 4a, 47276 Ribnik.

Članak 3.

Posjetitelji groblja dužni su se ponašati na groblju kako to odgovara mjestu i dužnom poštovanju prema umrlima.

Djeca mlađa od 12 godina starosti mogu posjećivati groblja isključivo u pratnji odraslih članova obitelji.

Članak 4.

Na grobljima se mogu održavati samo skupovi koji su u vezi sa ispraćajem i ukopom umrlih, te organizirani prigodni skupovi u povodu sjećanja na umrle i ukopane na grobljima, u povodu dana Svih svetih, Dušnog dana i drugih prigoda.

Članak 5.

Obavljanje uslužne komunalne djelatnosti ukopa pokojnika na mjesnom groblju u Lipniku i mjesnom groblju u Gornjoj Stranici  povjereno je Općini Netretić.

Članak 6.

Na grobljima je moguće izvoditi radove samo uz pisanu suglasnost Uprave groblja, a zahtjev za izvođenje radova na pojedinom grobnom mjestu podnosi pojedini upisani korisnik grobnog mjesta na kojem planira izvoditi radove, a ako ima više upisanih korisnika grobnog mjesta potrebna je suglasnost svih upisanih korisnika grobnog mjesta. 

Zahtjev se podnosi u pisanom obliku sa vlastoručno potpisanim zahtjevom korisnika grobnog mjesta koji mora sadržavati: 

· zahtjev za izdavanje suglasnosti s naznačenim OIB-om korisnika grobnog mjesta, 

· podatke o konkretnom izvođaču radova na grobnom mjestu uz navođenje imena/naziva izvođača radova i OIB, 

· opis radova koji će se izvoditi grobnom mjestu, uz moguću dostavu nacrta gradnje i opremanja grobnog mjesta. 

Prilikom izvođenja radova, a nakon odobrene suglasnosti, pravne osobe i ovlašteni obrti kojima je povjereno izvođenje radova, ili korisnik groba, dužni su Upravi groblja platiti troškove koje će ista imate u vezi sa određivanjem položaja grobnog mjesta odnosno izlaska na teren radi utvrđivanja dimenzija navedenih u zahtjevu, uređenja puteva i staza, utroška vode i električne energije odnosno sve druge popratne troškove koji bi izvođenjem radova mogli nastati. 

Prilikom svakog konkretnog dolaska na groblje (na dnevnoj bazi) za potrebu izvođenja radova, ako se radovi izvode duži vremenski period, korisnik se dužan javiti Upravitelju groblja svaki dan kako bi on bio upoznat da se na groblju izvode radovi.

Izvođač radove iz ovog članka može izvoditi radnim radnom, u vrijeme kada je groblje otvoreno. Radovi se ne smiju izvoditi na dan blagdana ili neradnog dana određenog posebnim zakonom. 

Zabranjeno je izvođenje radova bez prethodne suglasnosti odnosno izvođenje radova protivno izdanoj suglasnosti odnosno protivno odredbama Zakona o grobljima. 

U slučaju da se radovi na grobnom mjestu izvode protivno odredbi stavka 6. ovog članka Uprava groblja će postupiti sukladno odredbama članka 16. Zakona o grobljima. 

Članak 7.

Štetu na objektima, spomenicima ili drugoj opremi groblja koju uzrokuje korisnik usluge ukopa ili od njega ovlašteni predstavnik, isti je dužan nadoknaditi prema realnim cijenama u trenutku nastanka štete. 

Članak 8.

Na grobljima je zabranjeno sljedeće: 

· opremom, uređajima, natpisima ili bilo kojim drugim obilježjima vrijeđati nacionalne, vjerske ili moralne osjećaje građana, kao i vrijednosti Domovinskog rata, ili na bilo koji način veličati ili obilježavati agresiju na Republiku Hrvatsku, 

· pisati (šarati) po tuđim grobnim mjestima, opremi i uređajima, te im na bilo koji način nanositi štetu, 

· kretati se po groblju van označenih prolaza i staza, gazeći preko grobnih mjesta,

· kretati se po groblju bilo kojim prijevoznim sredstvom (romobilom, biciklom, automobilom, motociklom i sl.), 

· izvoditi kućne ljubimce u šetnju po grobljima i ostavljati ih da se kreću po groblju bez nadzora, 

· malu djecu ostavljati bez nadzora da se kreću po groblju i gaze po grobnim mjestima i spomenicima, 

· odlagati otpad sa groba (cvijeće, svijeće, vijenci i dr.), kao i bilo koje druge vrste otpada izvan za to predviđenih spremnika, 

· krađa i premještanje cvijeća, svijeća, vijenaca i sl. sa tuđih grobnih mjesta, uništavanje ili oštećivanje zelenih površina, nasada, opreme, slavina, slivnika, ograda, spremnika za otpad ili bilo koje druge opreme koja se nalazi na groblju ili mrtvačnici i dr. pratećim objektima, 

· vikanje, glasan govor, sviranje, organiziranje proslava ili bilo koje drugo ponašanje koje nije primjereno ponašanju na groblju i koje narušava mir i pijetet prema umrlim osobama,

· izvoditi bilo kakve radove bez pisane suglasnosti Upravitelja groblja, 

· postavljati neprikladne slike, natpise i reklamne materijale bilo koje vrste, 

· svako okupljanje koje je protivno odredbama zakona kojima se uređuju javna okupljanja, 

· svako ponašanje protivno odredbama zakona kojima se uređuju prekršaji protiv javnog reda i mira. 

Članak 9.

Uprava groblja će obavijestiti nadležnu Policijsku postaju ako ima saznanja o okupljanju unutar groblja koje je protivno odredbama zakona kojim se uređuju javna okupljanja, kao i o svakom ponašanju unutar groblja protivna odredbama zakona kojim se uređuju prekršaji protiv javnog reda i mira. 

Članak 10.

Korisnik je obvezan održavati grobno mjesto čistim i urednim, na način da se ne narušava cjelokupan izgled groblja, te da ono ne predstavlja opasnost po sigurnost i stabilnost drugih grobnih mjesta i/ili posjetitelja groblja. 

U slučaju da korisnik ne održava grobno mjesto čistim i urednim Uprava groblja će ga upozoriti pisani putem na tu obvezu, te su ih korisnici dužni sanirati bez odgađanja. 

Ako neodržavano grobno mjesto predstavljaju opasnost po sigurnost i stabilnost drugog grobnog mjesta i/ili posjetitelja groblja Uprava groblja ga može osigurati ograđivanjem ili na drugi način učiniti sigurnim (demontažom spomenika, ograde groba i sl.). 

Članak 11.

U slučaju povreda odredbi ove Odluke primijeniti će se kaznene odredbe iz važeće Odluke o grobljima. 

Članak 12.

Ova Odluka stupa na snagu osmog dana od dana objave u „Službenom glasniku Općine Ribnik“.
DOSTAVITI:

1. Ministarstvo prostornog uređenja, graditeljstva i državne imovine

episarnica@mpgi.hr          

2. Službeni glasnik Općine Ribnik 
3. Pismohrana, ovdje                             
PREDSJEDNIK 

OPĆINSKOG VIJEĆA   

Nikola Dolinar 

Obrazloženje 

Odlukom o ponašanju na grobljima na području Općine Ribnik, određuje se ponašanje na groblju, određuje se radno vrijeme groblja i vrijeme ukopa, načini i primjereno vrijeme za obavljanje radova na groblju te pravila ponašanja na groblju koja vrijede za korisnike grobnih mjesta i posjetitelje, odnosno 
usklađuje se poslovanje sa Zakonom o grobljima („Narodne novine“ br. 78/25).
